Bulls skakel Lions uit na goeie wenDie Bulls se RG Snyman in aksie. (Foto: GB Jordaan) Die Bulls het Saterdag met ŉ oortuigende wen oor die Lions op Loftus Versfeld die Johannesburgers se Superrugby-droom beëindig. Die Bulls het met sewe drieë teenoor die Lions se twee die wedstryd met 48 – 27 gewen om na die uitspeelwedstryde deur te dring. Die Lions het binne die eerste twee minute van die wedstryd met 7 – 0 voorgeloop nadat Hacjivah Dayimani binne 15 sekondes nadat die fluitjie geblaas het oor die doellyn geduik het. Die Bulls het egter nie op hulle laat wag nie en na Hanro Liebenberg oor die doellyn geduik het, was die telling binne die eerste vyf minute gelykop. Elton Jantjies het ŉ strafskop deur die pale gejaag gevolg deur ŉ skepskop deur Andries Coetzee. Marco van Staden, Lizo Gqobokoa en Burger Odendaal het binne minute uitmekaar oor die doellyn geduik om die Bulls in die 20ste minuut met 26 – 13 te laat voorloop. Die Bulls se Burger Odendaal met die bal. (Foto: GB Jordaan) Die Bulls het halftyd met 31 – 19 voorgeloop. RG Snyman is kort na die aanvang van die tweede helfte met ŉ geelkaart van die veld gestuur. Die Lions het van hul geleenthede gebruik gemaak en Cyle Brink het die Bulls se voorsprong heelwat kleiner gemaak en in die 55ste minuut was die telling 31 – 27. Twee drieë minute uitmekaar vir Cornal Hendricks en Handré Pollard het die telling egter weer na 43 – 27 opgestoot. Manie Libbok se drie in die 70ste minuut was die spyker in die doodskis. Puntemakers: Bulls 48: Drieë: Hanro Liebenberg, Marco van Staden, Lizo Gqoboka, Burger Odendaal, Cornal Hendricks, Handré Pollard, Manie Libbok. Doelskoppe: Handré Pollard (5). Strafskop: Pollard. Lions 27: Drieë: Hacjivah Dayimani, Cyle Brink. Doelskop: Elton Jantjies. Strafskoppe: Jantjies (4). Skepskop: Andries Coetzee.